P. Farkas, poslanec: (2004-06-18):
Na základe tohto oprávnenia predseda výboru pre financie, rozpočet a menu svojím listom z 1. marca 2004 upozornil politické strany a politické hnutia, ktoré boli zaregistrované na Ministerstve vnútra Slovenskej republiky, na § 18 ods. 1 zákona o združovaní v politických stranách a v politických hnutiach, z ktorého im vyplýva povinnosť predloženia výročných finančných správ za rok 2003 Národnej rade Slovenskej republiky do stanoveného termínu do 31. marca 2004. Vyplývajúce oprávnenia zo spomínaných paragrafov -  § 18 ods. 5 a 6 sú, že výbor môže kontrolovať výročné finančné správy strán a hnutí a či súčasťou predloženej správy je: Po prvé, vyhlásenie strany a hnutia, že právnická osoba, ktorej zakladateľ, člen alebo spoločník je politická strana alebo politické hnutia vykonávali vo vlastnom mene podnikateľskú činnosť. Po druhé, že právnická osoba, ktorej zakladateľ, člen alebo spoločník je politická strana alebo politické hnutie nebola a nie je uchádzačom pri získavaní zákaziek vo verejnom obstarávaní. Po tretie, že podiel na zisku z podnikania právnických osôb bol použitý na naplnenie programových cieľov strany uvedených v stanovách. Po štvrté,  predložený prehľad o príjmoch strany a hnutia z podnikateľskej činnosti. Po piate, predložený prehľad o príjmoch strany a hnutia z nepodnikateľskej činnosti. Po šieste. Predložená ročná účtovná uzávierka musí byť overená audítorom určeným Slovenskou komorou audítorov žrebom zo zoznamu audítorov, ak strana, hnutie účtujú v sústave podvojného účtovníctva. Po siedme, predložený výkaz o príjmoch a výdavkoch a výkaz o majetku a záväzkoch, ak strana, hnutie účtuje v sústave jednoduchého účtovníctva. Po ôsme, predložený prehľad o prijatých daroch a iných bezodplatných plneniach. Po deviate, predložiť informáciu o plnení daňových povinností. Po desiate, vyhlásenie strany a hnutia, že finančné prostriedky zo štátneho rozpočtu boli použité v súlade so zákonom. Po jedenáste, vyhlásenie strany a hnutia o tom, že predložená výročná finančná správa obsahuje všetky náležitosti podľa jednotlivých ustanovení zákona. A napokon po dvanáste, prehľad o majetku, záväzkoch, príjmoch a výdavkoch a daroch politických strán, politických hnutí za rok 2003, takzvaný celkový prehľad. Okrem toho predseda výboru listom z 1. marca 2004 upozornil aj prezidenta Slovenskej komory audítorov, že podľa citovaného zákona § 18 ods. 2 písm. a) je uvedené, že súčasťou výročnej finančnej správy strán a hnutia je ročná účtovná uzávierka overená audítorom určeným Slovenskou komorou audítorov žrebom zo zoznamu audítorov. Prezident Slovenskej komory audítorov listom zo 17. marca 2004 informoval predsedu výboru o tom, že Slovenská komora audítorov na základe našich podkladov oslovila všetky strany a hnutia, či majú povinnosť vykonania auditu za rok 2003. Vyžrebovala audítora a na základe ich odpovedí bolo obidvom stranám oznámené, že audítori boli vyžrebovaní. V tomto prípade treba upozorniť, že Slovenská komora audítorov neposkytla Národnej rade správne a úplné informácie, nakoľko pri kontrole bolo zistené, že Strana demokratickej ľavice nebola oslovená a zároveň jej nebol vyžrebovaný ani audítor i napriek tomu, že účtujú v sústave podvojného účtovníctva. Súčasťou výročných finančných správ je aj zúčtovanie štátneho príspevku, čím vzniká stranám a hnutiam nárok na ročnú splátku štátneho príspevku na rok 2004. Podľa zákona o združovaní v politických stranách a politických hnutiach sú príjmami strán zo štátneho rozpočtu príspevok na činnosť a príspevok na mandát. Záväzky politických strán voči štátnemu rozpočtu k 31. 12. 2003 predstavovali 977 943 Sk, záväzky z pozície strán voči štátnemu rozpočtu vznikli z nevrátenej časti poskytnutého štátneho príspevku v sume  62 943 Sk  a  po b v dôsledku  neuhradenia  sankcií  v  sume 915 000 Sk. Podľa registra vedeného Ministerstvom vnútra Slovenskej republiky bolo v roku 2003 registrovaných spolu 119 subjektov, z toho 79 politických strán a 35 politických hnutí. Zoznam týchto strán a hnutí je v prílohe č. 1 tejto informácie. Výbor Národnej rady Slovenskej republiky pre financie, rozpočet a menu na svojej schôdzi 15. apríla 2004 prerokoval priebežnú informáciu o predložení výročných finančných správ za rok 2003. Konštatoval, že výročnú finančnú správu za rok 2003 do stanoveného termínu predložilo 58 politických strán a politických hnutí a 4 predložili po termíne. Správu nepredložilo 21 politických strán a politických hnutí. Niektorým politickým stranám a hnutiam nebolo možné listy predsedu výboru doručiť, nakoľko adresát bol neznámy. Pošta listy adresované  týmto stranám v 31 prípadoch vrátila. Celkovo to predstavovalo 52 nepredložených správ. V prijatom uznesení výbor vyjadril súhlas, aby Ministerstvo financií Slovenskej republiky vyplatilo ročnú splátku štátneho príspevku, t. j. príspevok na činnosť a príspevok na mandát na rok 2004 týmto politickým stranám a hnutiam: Slovenskej demokratickej a kresťanskej únii, Strane maďarskej koalície - Magyar Koalíció Pártja, Kresťanskodemokratickému hnutiu, Aliancii nového občana, Ľudovej strane - Hnutiu za demokratické Slovensko, strane Smer, komunistickej strane a ďalej Pravej Slovenskej národnej strane, Slovenskej národnej strane, Hnutiu za demokraciu. Týmto uznesením výbor zároveň požiadal ministra financií Slovenskej republiky vyplatiť štátny príspevok na rok 2004. Výbor taktiež 15. apríla 2004 prijal uznesenie č. 350, v ktorom konštatoval, že podľa § 18 ods. 9 zákona o združovaní politických strán a politických hnutí každá politická strana a hnutie zverejňuje na vlastné náklady výročnú finančnú správu v hromadných informačných prostriedkoch do 30. júna kalendárneho roka nasledujúceho po roku, za ktorý sa výročná finančná správa vypracovala. Výbor súhlasil, aby sa každoročne sprístupňovali výročné finančné správy politických strán a politických hnutí prostredníctvom Kancelárie Národnej rady Slovenskej republiky až po prerokovaní v Národnej rade Slovenskej republiky. V zmysle prerokovanej predbežnej informácie boli listom z 21. apríla 2004 upozornené na odstránenie nedostatkov tieto neparlamentné strany: Občianskokonzervatívna strana, Strana zelených, Demokratická strana, Sociálnodemokratická alternatíva, Strana demokratickej ľavice. Do 10. júna 2004 uvedené nedostatky odstránili: Strana zelených a Občianskokonzervatívna strana. Ostatné strany podľa zákona majú tieto nedostatky odstrániť do konca októbra. Výbor na svojom ďalšom zasadnutí 9. júna 2004 prerokoval informáciu o predložení výročných finančných správ politických strán a politických hnutí za rok 2003 a prijal k nej uznesenie č. 366. Informáciu zobral na vedomie a zároveň odporučil Národnej rade uvedenú informáciu taktiež zobrať na vedomie. Z predložených výročných finančných správ politických strán a politických hnutí vyplýva, že 41 politických strán a hnutí nevykázalo v roku 2003 žiadny príjem a výdaj finančných prostriedkov a zároveň nevlastnia ani hnuteľný a nehnuteľný majetok. To predstavuje z predložených správ 57,7 percenta. Zároveň 38,5 percenta politických strán a politických hnutí si nesplnilo svoje povinnosti pri predkladaní výročných finančných správ, t. j. 15 nepredložených správ a 28 adries je neznámych. Tento stav pretrváva. Obdobne to bolo aj v predchádzajúcich rokoch, o ktorom som vás už informoval. Treba pripomenúť, že existencia týchto strán a hnutí nemá svoje opodstatnenie. Napríklad každoročne sa opakuje to, že v jednej obálke s rovnakým písmom a z jednej adresy sú doručené sekretariátu výboru pre financie, rozpočet a menu štyri politické subjekty. Z prehľadu o majetku, záväzkoch, príjmoch, výdavkoch a daroch politických strán a politických hnutí v roku 2003 vyplýva, že len 30 subjektov malo pohyb na svojej príjmovej a výdavkovej strane. Z celkového počtu to predstavuje len 26-percentnú funkčnú činnosť. Taktiež si treba uvedomiť, že pre niektoré strany a hnutia budú neustále správne poplatky privysoké. Sú to tie strany a hnutia, ktoré nemajú žiadny príjem a výdaj finančných prostriedkov a zároveň nevlastnia ani hnuteľný a nehnuteľný majetok. Ide hlavne o správne poplatky týkajúce sa likvidácie týchto politických strán a hnutí. Vážené panie poslankyne, vážení páni poslanci, súčasťou tejto informácie je aj návrh uznesenia Národnej rady Slovenskej republiky, v ktorom odporúčame túto informáciu po a zobrať na vedomie a po b každoročne sprístupňovať výročné finančné správy politických strán a politických hnutí prostredníctvom Kancelárie Národnej rady až po prerokovaní v Národnej rade, teda všetky materiály, ktoré dostaneme od jednotlivých politických strán a politických hnutí, a po c odporúčame potom predsedovi Národnej rady uverejniť informáciu o predložení výročných finančných správ politických strán a politických hnutí. Vážené panie poslankyne, vážení páni poslanci, prosím vás o podporu tejto informácie. Ďakujem pekne.